HU Az Európai Unió Hivatalos Lapja C 95/27

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2018/C 95/14)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„BRIOCHE VENDÉENNE”

EU-szám: PGI-FR-02294 – 2017.2.24.

OEM ( ) OFJ ( X )

1. Kérelmező csoportosulás és jogos érdek

Vendée Qualité Maison de l’Agriculture 21, boulevard Réaumur 85013 La Roche-sur-Yon Cedex FRANCE Tel.: +33 251368251 Fax +33 251368454 E-mail: contact@vendeequalite.fr

Összetétel:

Ez az egyesület fogja össze a „Brioche vendéenne” OFJ ágazat valamennyi szereplőjét (kézműves pékek, gyártó-forgalmazók, valamint gyártósorral rendelkező kézművesek, ipari gyártók, malomtulajdonosok és tojásfeldolgozók). Ily módon jogosult arra, hogy a termékleírás módosítását kérje.

2. Tagállam vagy harmadik ország

Franciaország

3. A termékleírás módosítással (módosításokkal) érintett rovata

— ☐ A termék elnevezése — ☒ A termék leírása — ☐ Földrajzi terület — ☒ A származás igazolása — ☒ Az előállítás módja — ☒ Kapcsolat — ☒ Címkézés — ☒ Egyéb: a kapcsolattartási adatok, a földrajzi terület, az ellenőrző szerv, a nemzeti előírások, a mellékletek frissítése

4. A módosítás típusa

— ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok):

5.1. „A termék leírása” rovat

Ez a fejezet elsősorban ismétlődések törlését célzó formai módosításokat tartalmaz.

Az

„ízére vonatkozóan: az illatának megfelelő ízzel, vagyis pálinka, vagy pálinka és illat (narancsvirág vagy vanília) használatából eredő íz a meghatározó, amelyet másodlagos vajas íz kísér”

bekezdés helyébe a következő bekezdés lép:

„pálinka és esetenként más illat alkalmazásából eredő aroma által meghatározott ízére vonatkozóan, amelyet másodlagos vajas íz kísér”

A parfümökre vonatkozó mondatokban a „vagy” kifejezés helyébe az „és/vagy” kifejezés lép: „narancsvirág és/vagy vanília”, „vaníliából és/vagy narancsvirágból”.

Ily módon két másik illat egyazon készítményen belül történő kombinálásának a lehetősége egyértelműen szerepel. Ez megfelel azon szereplők gyakorlatának, akik a „vagy” kötőszót úgy értelmezik, hogy „és” jelentése is lehet.

E módosítások nem befolyásolják sem a terméket, sem az ok-okozati összefüggést.

5.2. „A származás igazolása” rovat

A szöveg a következő bekezdéssel egészül ki:

„A mélyhűtésre szánt tésztákat fagyasztás előtt csomagolják és jelölik. A tészták esetleges fagyasztási műveleteit feltüntetik a gyártási lapon.”.

Ez a kiegészítés azon mélyhűtött tészták nyomon követhetőségének igazolásához szükséges, amelyek a módosított követelménylistában engedélyezettek (lásd az alábbi 5.3. pontot az előállítási móddal kapcsolatban).

A követelménylista e fejezetében egyébként formai módosítások történtek (ismétlések törlése, a szakmai szereplők engedélyezése valamint a nyomon követhetőségre vonatkozó nyilvántartások és dokumentumok vezetése közötti különbségtétel, bekezdés áthelyezése…) a szöveg egyértelművé tétele érdekében.

A termék eredetét igazoló elemek nincsenek megkérdőjelezve.

5.3. „Az előállítás módja” rovat

Alapanyagok (a jellemzőket tartalmazó táblázat):

— Liszt

Az „55-ös vagy 45-ös típusú, 45–55 %-os búzakenyérliszt”

szavak helyébe a következő szavak lépnek:

„42–52 %-os, 65-ös, 55-ös vagy 45-ös típusú, búzakenyérliszt”.

A hatályos követelménylista két búzaliszt típus használatát engedélyezi, a 45-ös típusét és az 55-ös típusét. A módosított követelménylista egy új liszttípust is bevezet, a 65-ös típust.

A némileg több korpát tartalmazó 65-ös típusú lisztet általánosan használják péksütemények, például a „Brioche vendéenne” OFJ készítéséhez. Technológiai választ jelent a jelenlegi búzaváltozatok kisebb fehérjetartalmára, amelyet a malomipar fejlődése tesz lehetővé. Ennek az új liszttípusnak a bevezetése nem módosítja az érzékszervi és technológiai jellemzőket, úgymint a liszt színét, ízét vagy a tészta jó kelését.

A jelenlegi termékleírás szerint a tészta súlyának 45–55 %-a között van a liszt aránya. A módosítás ezt az arányt 42–52 %-ra csökkenti.

A liszt arányának a csökkentése a jelenlegi lisztek jobb abszorpciós képességének köszönhető, elsősorban a 65-ös típusú liszt esetében. Segítségével növelhető a többi, minőségibb jellegű összetevő, úgymint a tojás, a vaj, a cukor vagy az alkohol aránya. E módosítás csak javíthatja a „Brioche vendéenne” speciális érzékszervi jellemzőit.

— Vaj

A termékleírás szerint 12,5 %-nál magasabb a „friss vaj vagy koncentrátum” aránya. A módosított termékleírás kiegészült a „regenerált vajban kifejezve” kifejezéssel.

A regenerált vaj kiszámítása az oldal alján található:

„Receptben szereplő hozzáadandó vaj százalékban kifejezett minimális mennyiség alapja a 82 %-os vajzsírt tartalmazó vaj. Y % vajzsírt (Y több mint 96 %) tartalmazó vajkoncentrátum használata esetén a regenerált vaj kiszámítása a következő képlettel történik: ”

E kiegészítések révén egyértelművé tehető a vaj minimális mennyisége a tésztában, akár friss vajról, akár vajkoncentrátumról van szó. Ez az arány megfelel a gyártók gyakorlatának és biztosítja a „Brioche vendéenne” OFJ sajátosságainak a megőrzését.

— Alkoholíz

A „Minimum 0,5 %:

Pálinka vagy rum

Nem denaturált minimum 44°-os konyak”

szavak helyébe a következő szavak lépnek:

„≥ 0,5 % Minimum 44 %-os pálinka, rum vagy nem denaturált konyak”

E módosítást egy kétértelműséget szüntet meg. Egységes szerkezetbe foglalja az ágazat azon szereplőinek a gyakorlatait, akik alkoholkészítményt használnak és nem denaturált konyak és pálinka vagy rum kombinációját.

— Aroma

A „Fakultatív. Amennyiben van: természetes vanília vagy azzal azonos jellegű, vagy narancsvirágvíz”

szavak helyébe a következő szavak lépnek:

„Fakultatív. Természetes vanília aroma vagy vaníliai ízű aroma és/vagy narancsvirágvíz”

Ez a megfogalmazás figyelembe veszi az aromák meghatározására vonatkozó szabályozás változását és egységes szerkezetbe foglalja az ágazat azon szereplőinek a gyakorlatát, akik hagyományosan aromát használhatnak vagy a kettő kombinációját.

Gyártási folyamat (táblázat):

— Tészták fagyasztása

A módosított termékleírásban szerepel a tészták fagyasztásának a lehetősége, a következő meghatározásokkal:

„–12 °C alatti hőmérséklet A tárolási idő maximum 15 nap”

A gyártási folyamat fagyasztással történő kiegészítése több lépés módosításával jár: a kelésnél kiegészül azzal, hogy fagyasztás esetén a tészta kelése minimum 30 perc; a fermentációnál a dagasztás befejezése és a sütés kezdete között (elkészítési szakasz), amely a termék kiolvasztása után történik, a tészták fagyasztóból való kivétele és sütőbe helyezése közötti engedélyezett idő minimum 6 óra és maximum 24 óra. Ez az időtartam biztosítja a kiolvadást és az optimális növekedést.

E kiegészítések gyártási mód szerint bekerültek a gyártási és az időtartamtípus diagramokba.

A termékleírás módosítása új technikai menetet vezet be, amely révén a kelés és a fonás után a tészták fagyasztása folyamatosan történik. A kis gyártók ennek köszönhetően a teljes „Brioche vendéenne” OFJ kalácskészítésüket ki tudják használni. Sok gyártó szeret nagy mennyiségű tésztát készíteni, mert így homogén terméket kapnak, a hagyományok tiszteletben tartása mellett. A mélyhűtésre szánt tésztákat csomagolják és jelölik. Az ágazati szereplők a tésztákat később ki tudják olvasztani és többé-kevésbé az értékesítéstől függően kisebb mennyiségben meg tudják sütni. A maximum 15 napos tárolási határidő biztosítja a fagyasztás átmeneti jellegét, valamint a „Brioche vendéenne” OFJ gyártására szánt tészták tulajdonságainak a maximális megőrzését.

Az élesztőgombák működését átmenetileg bokkoló tésztafagyasztás semmilyen hatással nincs az elérendő eredményre.

— Formázás és fonás

A „3 ágú fonott kalács vagy 3 ágú forma” és „A „3 ágú forma” készítése és megjelenése esetében a 2 technikát (kézzel készített és fonott „3 ág” és „1 ág”) azonos módon használja az összes gyártó (kézműves, ipari és nagykereskedő): a tészta (tészták) össztömege sütés utáni végeredményként mindkét esetben azonos [vagyis minimum 300 g]. (lásd a mappa elején található színes fotót).”

mondat helyébe a következő mondat lép:

„Kézzel készített és fonott kalács 3 szálból vagy 1 szálból, 3 szálas forma”.

Ez a módosítás egyszerűbbé teszi a termékleírást elemek megváltoztatása vagy hozzáadása nélkül.

— Csomagolás

Az érvényes termékleírás szerint a csomagolásra „a sütés után minimum 1 óra 30 perc” és „maximum 4 óra elteltével” kerül sor.

A módosított termékleírásban már nem szerepel a csomagolást megelőző minimum 1 óra 30 perces időtartam. E törlés eredményeként minden szereplő a saját gyakorlatának és a saját munkakörnyezetének megfelelően végezheti a csomagolást. Az elérendő eredmény, vagyis a kalács (az ízek és az omlósság megőrzése) változatlan marad.

A maximális hűtési idő megmaradt.

— Címkézés

A címként szereplő jogszabályokra vonatkozó mondat törölve. A fogyaszthatósági határidő helyett az optimális használati határidőt kell feltüntetni. E módosítások a hatályos jogszabályi változásokat követik.

— Szállítás

A „Brioche vendéenne” szállítási feltételeire vonatkozó hivatkozás törölve, mivel az általános szabályozás vonatkozik rá.

— Forgalomba hozatal

A termékek forgalombahozatali feltételeire vonatkozó rendelkezés („száraz, napfénytől védett helyen tárolt sértetlen kalács”) törölve, az általános szabályozás vonatkozik ezekre a feltételekre és nem érinti a „Brioche vendéenne” gyártási feltételeit.

Gyártási folyamat (diagram):

Az „első kelés/fermentáció”

szavak helyébe a következő szavak lépnek:

„Kelés/első fermentáció”.

Formai módosításról van szó, amely azt pontosítja, hogy csak egyetlen kelésről és két fermentációról van szó.

A „Metrológia”

fogalom helyébe a következő általánosabb megnevezés lép: „Nyomon követhetőség”.

A „Tanúsítás” szó törölve, az egyértelműbb „válogatás” szó váltotta fel.

Összetétel és recept – a gyártás nyomon követése

Ezt a részt törölték a termékleírásból, mert nem kötelező rendelkezéseket tartalmaz (tanácsok, összehasonlítás a párizsi kaláccsal). A know-how-ra vonatkozó részek (a „növekedés”) átkerültek a földrajzi környezettel való kapcsolatra vonatkozó részbe.

5.4. A „Kapcsolat” rovat

Az érvényes termékleírásban a földrajzi területtel való kapcsolatra vonatkozó elemek több fejezetben találhatók. A kapcsolat leírása különböző, tartalmaz egy részt a régió történetéről, a regionális történet és a kalács hagyományos elkészítése közötti kapcsolatról, valamint a „Brioche vendéenne” ágazatról és egy másik részt a termék egyre nagyobb és kimutatható elismertségéről, továbbá egy harmadik részt az ágazat gazdasági súlyáról és a szakmai szereplők érintettségéről, és ez utóbbi részen belül egy utolsó részt a szereplők motiváltságáról az OFJ elnyerése érdekében. A módosítások célja az összes releváns elem összegyűjtése és a fejezet átszerkesztése a következő fő fejezetek mentén: „A földrajzi terület sajátossága”, „A termék sajátossága” és „Ok-okozati összefüggés”.”. Amióta a „Brioche vendéenne” terméket OFJ-ként elismerték ennek a kalácsnak az elismertsége folyamatosan nőtt és e növekvő elismertségből fakadóan a fogyasztás is nőtt, amit a fogyasztási adatok is alátámasztanak.

Így tehát formai módosításról van szó, amely könnyebbé teszi a „Brioche vendéenne” és a földrajzi környezete közötti kapcsolat olvasatát e kapcsolat alapjainak a megkérdőjelezése nélkül.

5.5. A „Címkézés” rovat

A címkézésről szóló rész frissítése a hatályos általános szabályozást veszi figyelembe. A hatályos termékleírás a következőképpen rendelkezik a kötelező feltüntetésről:

”— Kereskedelmi megnevezés: brioche vendéenne

— Origine Vendée

— A címke száma vagy a gyártás dátuma és órája

— A tanúsító szervezet neve, címe és logója

— Az a kérelmező értékelő csoportosulás amelynek a gyártó a tagja.

— az OFJ logója (ha van)”

és az összefoglaló lap előírja a címkézési részben: „”Brioche vendéenne” elnevezéssel forgalomba hozott termék.””

A módosított termékleírás tervben és az egységes dokumentumban pontosan szerepel, hogy a címkézés a következőket tartalmazza: „a tanúsító szervezet neve és címe valamint a gyártó neve és kapcsolattartási adatai”.

Az OFJ megnevezéssel azonos kereskedelmi megnevezés valamint az OFJ logó feltüntetése 2016. január 4. óta kötelező, ezért ezeket a rendelkezéseket már nem szükséges megtartani a termékleírásban. Az „Origine Vendée” feltüntetése sem szükséges már a „Brioche vendéenne” OFJ elismertsége miatt. „A címke száma vagy a gyártás dátuma és órája” feltüntetése nyomonkövetési információt tartalmaz, amelyet a vállalkozások a tételek nyomon követése érdekében írnak elő a működésük keretében. „Az a kérelmező értékelő csoportosulás amelynek a gyártó a tagja” feltüntetésére vonatkozó rendelkezés törölve, helyette a „gyártó neve és kapcsolattartási adatai” kiegészítő információt kell feltüntetni a fogyasztó tájékoztatása céljából.

5.6. Az „Egyéb” rovat

— A kapcsolattartási adatok frissítése

A tagállam illetékes szervének kapcsolattartási adataival egészült ki, valamint a kérelmező csoportosulás adatait és az összetételére vonatkozó információkat frissítették.

— Földrajzi terület

A termékleírásban a földrajzi területen belül elvégzett lépések egyértelművé tétele érdekében a szöveg a következő mondattal egészül ki: „A „Brioche vendéenne” gyártásának földrajzi területe a dagasztástól a termék csomagolásáig a következő települések területére terjed ki:”

Minden egyes megyénél a kantonok listáját a megfelelő települések listája váltja fel. A földrajzi terület változatlan.

A földrajzi terület térképe is frissített. A „Brioche vendéenne” OFJ területének behatárolását indokoló bekezdés törölve, tartalmát átvette a földrajzi környezettel való kapcsolatot indokoló elemekre vonatkozó rész.

Az egységes dokumentum esetében a kantonok listáját frissítették a kantonok nevének és kiterjedésének közigazgatási módosítása nyomán. Ez a frissítés azért vált szükségessé, mert az elmúlt években Franciaországban a kantonok felülvizsgálata nyomán egyes kantonok neve és/vagy behatárolása megváltozott. A kantonok összefoglaló lapon feltüntetett listája módosult a francia szabályozás miatt, azonban az érintett terület változatlan.

— Ellenőrző szerv

Az ellenőrző szerv kapcsolattartási adatait felváltják az ellenőrzésért felelős hatóság kapcsolattartási adatai. A módosítás célja, hogy az ellenőrző szerv megváltozása esetén ne kelljen módosítani a termékleírást.

— Nemzeti előírások

Az érvényes termékleírásban nem szerepelnek a fő ellenőrzendő pontok. A nemzeti követelményekben, a módosított termékleírásba kerültek bele.

— Mellékletek

Az érvényes termékleírás mellékleteit törölték. Nem kötelező elemekből állnak, amelyeket tájékoztató jelleggel csatoltak (sajtóközlemények, címkézés, történeti tanulmányok…).

EGYSÉGES DOKUMENTUM

„BRIOCHE VENDÉENNE”

EU-szám: PGI-FR-02294 – 2017.2.24.

OEM ( ) OFJ ( X )

1. Elnevezés

„Brioche vendéenne”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

2.3. osztály Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

A „Brioche vendéenne” felül sült, szabályos, kerek, ovális vagy szögletes alakú fonott kalács. Mindig frissen kínálják, egészben vagy szeletelve, élelmiszerpapíron és csomagolva. A tömege minimum 300 gramm.

Homogén színű, belül lyukacsos szerkezetű, textúrája levegős, rostos, de omlós.

Illata összetett, a vaj illata és a felhasznált pálinka vagy rum aromája és esetenként egyéb vanília és/vagy narancsvirág illat között kiegyensúlyozott. Gazdag ízvilágú, édes és ízesített.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A liszt a következő gabonatermű régiókból származó kenyérbúzából készül: Központ, Grand Ouest (Loire-vidék, Bretagne, Normandia, Poitou-Charentes), valamint Beauce és Brie (földrajzi referenciák: „Franciaország mezőgazdasági régióinak a törvénykönyve és nomenklatúrája 1971. január 1.” kiadva az INSEE és az SCEES felügyelete alatt 1974-ben). E búzák és a származási régióik kiválasztása a lisztbeszerzés érdekében mind a kézművesek mind pedig az ipari termelők és forgalmazók szintjén technológiai és minőségi tulajdonságokon alapul: a liszt sütési ereje, amelynek el kell érnie legalább W 180 együtthatót; a teljes fehérjetartalom, amelynek el kell érnie legalább 10,5 %-ot.

A tojás és a tej a földrajzi területről származik.

A vaj a földrajzi területről származik és Franciaország Grand-Ouest régiójából (Loire-vidék, Bretagne, Normandia és Poitou-Charentes).

A só az Atlanti-óceán partvidékéről származik, Gironde torkolatvidéke és Bretagne déli partvidéke közötti területről, nevezetesen Ré szigetéről, valamint Noirmoutier és Guérande területéről.

3.4. Az előállítás azon műveletei, amelyeket a meghatározott földrajzi területen kell elvégezni

A „Brioche vendéenne” elkészítésének valamennyi lépése, a dagasztástól a termék megsütéséig a földrajzi területen történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A csomagolás a földrajzi területen történik.

A csomagolásra gyorsan sor kerül a sütést követően, hogy a termék megőrizze érzékszervi jellemzőit. A sok cukrot tartalmazó termék rövid időn belül történő csomagolása révén megvédhető a rovaroktól és biztosítható a mikrobiológiai védelem és a lehető legjobban megőrizhető a „Brioche vendéenne” omlóssága és ízei.

3.6. A bejegyzett elnevezést viselő termék címkézésére vonatkozó egyedi szabályok

A hatályos szabályozás sérelme nélkül a csomagoláson szerepel:

— Az ellenőrző szervezet neve és címe

— A gyártó neve és kapcsolattartási adatai

4. A földrajzi terület tömör meghatározása

Vendée megye: a teljes megye.

Loire-Atlantique megye: Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou és a Loire folyótól délre található részek, valamint Indre és Nantes település.

Maine-et-Loire megye: Chalonnes-sur-Loire, Chaudefonds-sur-Layon, Denée, Rochefort-sur-Loire település, valamint Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges és Saumur kanton, Ponts-de-Cé és Saumur településeknek a Loire folyótól északre fekvő részei kivételével.

Deux-Sèvres megye: Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé települések és Autize-Égray, Bressuire, Cerizay kanton, Frontenay-Rohan-Rohan kanton Granzay-Gript település kivételével, Mauléon, Parthenay, La Plaine Niortaise, Saint-Maixent-l’École, Thouars kanton, valamint Val du Thouet kanton Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé és Tessonnière települések kivételével.

Charente-Maritime megye: Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères kanton, valamint Tonnay-Charente kanton Échillais, Port-des-Barques, Saint-Nazaire-sur-Charente és Soubise települések kivételével.

5. Kapcsolat a földrajzi területtel

A földrajzi terület sajátosságai

Természeti tényezők

A „Brioche vendéenne” földrajzi területe az Atlanti-óceán partvidékén, Nantes és La Rochelle kikötővárosok között található, mérsékelt óceáni klímával rendelkezik, amely kedvez a nagy változatosságot mutató gyártásnak. A geológiai sokféleség a változatos környezetből fakad:

— az Armorikai hegység déli végén, a Vendée cserjései, amelyekre az állattenyésztés valamennyi formájára irányuló agrárrendszer jellemző;

— a földtörténeti középkorban képződött üledékeken a Vendée-i síkság, ahol főleg gabonát termelnek;

— az alacsonyan fekvő hátsó partvidéki területeken, a gyakran gyeppel borított mocsarak;

— a parton fekvő ismert sós mocsarak és fürdőhelyek, amelyek révén Vendée megye Franciaország második legnépszerűbb idegenforgalmi célpontja.

Emberi tényezők

Ez a nagy útvonalakon kívül eső földrajzi terület egy olyan emberi közösség bölcsője, amelyet a közös értékek, valamint a gazdag és változatos gasztronómia kovácsolt össze. A valláshoz kötődő régióban a tél és a böjt végét jelző húsvéti ünnepek alkalmat nyújtottak a sok cukrot, tojást és vajat tartalmazó sütemények megosztására. Vendée megyében ezekre a süteményekre a sűrű állagú tészta jellemző, mivel a tészta kelését megszakítják. Különféle neveik voltak, „pain de Pâques” (húsvéti kenyér), „galette pacaude” (húsvéti lepény), „alize” vagy „gâche” (Association vendéenne du goût, Produits du terroir et recettes traditionnelles de Vendée, Éditions L’Étrave, 1995). „Nagyszombat azzal telik, hogy ilyen kalács jellegű, gyakran hatalmas süteményeket készítenek” (Anne-Christine BEAUVIALA et Nicole VIELFAURE, Fêtes, coutumes et gâteaux, Éditions C. Bonneton, 1978).

A XIX. századig házilag készítették a süteményeket, ekkortól azonban a kézműves pékek is elkezdték gyártani. Ebben az időben jelent meg Vendée-ban a lisztből, tojásból, vajból készült, pálinkával és esetenként kevés vaníliával, narancsvirággal ízesített „fonott kalács”. Ez egy ünnepi sütemény, amely a nagy eseményekhez, például áldozáshoz, házassághoz kötődik. A hagyomány szerint a menyasszony keresztanyja és keresztapja hatalmas kalácsot adnak ajándékba (Edmond BOCQUIER, La Terre vendéenne, 1906 január). Ezt a süteményt nyújtott karral tartott állványon szolgálták fel, amelyet körbetáncoltak (Abel HUGO, France pittoresque, Éditions Delloye, 1835). Ez a szokás a mai napig fennmaradt Vendée-ban.

A vasút kiépítésével majd az idegenforgalom fellendülésével a XX. században a vendée-i gazdaság nyitottá vált. A kézművesség és az ipar fejlődött a vidéki területeken és egyedi gazdasági modellt alkotott (Jean RENARD, La Vendée, un demi-siècle d’observation d’un géographe, Presses universitaires de Rennes, 2004). A kézművesek elkezdték iparosítani a termelésüket, hogy Vendée megyén kívülre is eljuttathassák a kalácsokat. 1949. áprilisban a Vendée-iek párizsi Egyesülete a fővárosban jótékonysági vásárt rendezett. Ebből az alkalomból jelent meg a „Brioche vendéenne” elnevezés, hogy megkülönböztessék a többi kalácstól (Frédéric Zégierman, Le Guide des pays de France, Éditions Fayard, 1999).

Ekkor az összes ágazati szereplő elsajátította a termék hagyományos receptjét, amely meghosszabbított, dupla fermentációt, a tészta kézi formázását és fonását, továbbá mérsékelt hőmérsékleten történő sütést, valamint a termék sütőből való kivételét követően csomagolást ír elő. A földrajzi terület behatárolása, amelybe Vendée közigazgatási területe és a szomszédos megyék határterületei tartoznak bele, e know-how lokalizációján alapul, amely a Vendée megyében képzett pékek és ipari tanulók mozgásával függ össze.

A termék sajátossága

A „Brioche vendéenne” a fonott alakjáról ismerhető fel, amely az úgynevezett „3 ágú forma” speciális kézi formázásból ered. Általában szögletes formájú, de lehet hosszúkás, vagy esetenként kerek is. A héja felfújt, kissé megpirult. Szeletelve vagy egyben árusítják. Élelmiszerpapírra helyezik és átlátszó, zárt zacskóba csomagolják.

Szeletelve a belseje szivacsos, esetenként rostos, de mindig levegős. Szájban lágy és omlós a tésztája, vaj és pálinka vagy rum ízt áraszt, esetenként enyhe vanília és/vagy narancsvirág ízzel. Gazdag ízvilágú, ami a nagy mennyiségű vajnak, tojásnak köszönhető és édesebb mint a legtöbb kalács.

Ok-okozati kapcsolat

A termék sajátosságai és a terület sajátosságai közötti ok-okozati kapcsolat alapját a termék meghatározott tulajdonságai (összetétel, íz, kinézet, textúra) és elismertsége jelentik.

A földrajzi környezet jellemzőihez kapcsolódó összetétel és íz

Kapcsolat állapítható meg a környezet jellemzői és a „Brioche vendéenne” összetevői között:

— a régióra jellemző óceáni éghajlat kedvez a marhatenyésztésnek, különösen a Vendée cserjései és a mocsaras területek, ezért bőséges a vaj- és tejtermelés,

— ez a mérséklet éghajlat és a cserjés területeken alkalmazott mezőgazdaság elősegítik a baromfiágazat jelentős termelését is, ami a nagy mennyiségű tojás biztosítéka elsősorban Húsvétkor,

— a Vendée-i síkság termékeny földjein és a kiszáradt mocsaras területeken már a középkortól kezdve folytatnak gabonatermelést az apátságok védelme alatt,

— a földrajzi terület közelében, déli irányban fekvő Cognac a fejlett kézműves pálinkakészítést biztosítja, és ezeket az alkoholokat péksütemények készítéséhez is felhasználják,

— a terület tengerparti fekvése, a nagy kikötők szintén meghatározó szerepet játszottak olyan exogén termékek jelenlétében, mint a rum, a vanília- és narancsvirág-aroma, valamint a nádcukor,

— az Atlanti-óceán partvidéke régóta jelentős sótermelő terület, elsősorban a Guérande medence, a Noirmoutier medence és Ré sziget.

A területen régóta megtalálható alapanyagok adják a termék sajátos jellegét: a lágy és omlós tésztát, mely a tojásnak, a tejnek és a vajnak köszönhető, a cukor és a só pontos adagolását, az összetett ízhatását, amely az alkoholnak, a vaníliának és a narancsvirágnak köszönhető.

A földrajzi területen található know-how-ból eredő megjelenés és textúra

A termék bizonyos tulajdonságait erős ok-okozati kapcsolat köti össze, mely tulajdonságok az eredeti gyártási módszerekből, valamint a know-how földrajzi területhez kötöttségéből erednek:

— a termék megjelenése, alakja, fonása a kézi formázásból ered,

— a „Brioche vendéenne” felfújt kinézete, szivacsos tésztája, szájban könnyű állaga a dupla fermentáció eredménye, amelyet kelési szakasz kísér és elkészítési szakasz követ,

— a sült szín és az omlósság megfelelő sütőben végzett ellenőrzött sütés eredménye,

— a termék kifinomult ízeit a gyors csomagolás őrzi meg.

Ezek a hagyományból eredő gyakorlatok a húsvéti vagy esküvői sütemények ősi készítésére vezethetők vissza. A háztartások átadták e gyakorlatokat a kézműveseknek, esetenként iparosodott és napjainkban az ipari tanulók képzésében él tovább. A „Brioche vendéenne” gyártási területe lefedi az összes ágazati szereplőt, akik jelenleg birtokában vannak a termék gyártási know-howjának.

A földrajzi terület sajátosságaihoz kapcsolódó elismertség

A termék hírneve az erős helyi gyökerein, valamint a keletkezési helyén kívül széles körben való elterjedésén alapul. Mindkét ok a földrajzi területre jellemző tulajdonságokhoz kapcsolódik.

Ily módon a népesség kötődése a konyhaművészeti hagyományaihoz Vendée megye és környéke sajátos vonása. A közösséghez tartozás érzése és az erős regionális identitás teremtette meg a húsvéti sütemények régi hagyományát, amelyet a „Brioche vendéenne” örökölt és továbbra is jelen van az ünnepeken és az esküvőkön. A gasztronómia ezen ékessége körüli versengések fenntartották a termék népszerűségét.

A földrajzi terület az elhelyezkedése révén nyitott az idegenforgalom számára, ami az elmúlt évtizedekben jelentős fejlődésen ment keresztül. A vendée-i partvidék vonzereje nagyszerű visszhangja a „Brioche vendéenne” hírnevének. Azoknak a kézműveseknek és ipari termelőknek a merészsége és lelkesedése, akik e termék felvirágoztatásán dolgoztak, a vidéki környezetben működő kis- és közepes vállalkozások gyakoriságával és dinamizmusával jellemezhető gazdasági környezetbe illeszkedik. A termék országos szinten a péksütemények piacának 10 %-át teszi ki (forrás: SECODIP panel, 2001). Az Angers-i Mezőgazdasági Főiskola Junior Vállalkozása, az OSER által elvégzett tanulmány szerint a termék spontán hírneve körülbelül 45 %. Ez az arány 77 % a támogatott hírnév esetében (Nyugaton 95 % és a párizsi régióban 50 %).

A „Brioche vendéenne” rendkívül elismertséget kapott a Nemzeti Konyhaművészeti Tanácstól a Franciaország konyhaművészeti örökségének leltára című kiadvány Loire-menti vidéknek szentelt részében (L’Inventaire du patrimoine culinaire de la France – Éditions Albin Michel, 1993): „Néhány évtizede nagy sikernek örvend a régión kívül is.”…

Hivatkozás a termékleírás közzétételére

(e rendelet 6. cikke, (1) bekezdésének második albekezdése)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) HL L 343., 2012.12.14., 1. o.